钦定古今图书集成/明伦汇编/氏族典/第634卷 > 《金史》 > 乌古论粘没曷
## 钦定古今图书集成/明伦汇编/氏族典/第634卷 > 《金史》 > 乌古论粘没曷

按《金史乌古论粘没曷传》：“粘没曷，上京胡剌温屯人
也，移屯河间。祖唤端，太祖伐辽，常侍左右，追辽主延
禧，却夏人援兵，皆有功，授世袭谋克。父欢睹，官至广
威将军。粘没曷尚睿宗女冀国长公主，初为护卫，天
德二年，袭谋克。海陵伐宋，为押军猛安。世宗即位，军
还，授侍卫亲军步军都指挥使，加驸马都尉，历左副”
点检，禁直被酒，不亲视扄𫔎，杖四十。迁右宣徽使、劝
农使，出为兴平军节度使，改广宁尹，赐钱三千贯。粘
没曷至广宁，嗜酒不视事。上以兵部员外郎宗安为
少尹，诏宗安戒谕之。上谓宗安曰：“汝能继修前政，朕
不忘汝，勉之。”大定中，粘没曷卒。上闻之，遣其子驸马
都尉公说驰驿奔丧，赐钱三千贯，沿路祭物，并从官
给。